סנטה מרתה (טגנגה) - עפתי! - המלצות על טיולי תרמילאים - למטייל
סנטה מרתה (Santa Martha) היא העיר הצפונית ביותר בקולומביה והיא נמצאת לאורכו של החוף הקאריבי היפהייפה של קולומביה. היא נמצאת מרחק 5 שעות נסיעה מקרטחנה (Cartagena), והיא בירת מחוז מגדלנה הצפוני. סנטה מרתה היא עיר גדולה למדי עם רצועת חוף ארוכה ומלונות פאר חדשים, שנבנו בה על מנת לשקם את התדמית האפרורית של העיר.
אבל סנטה מרתה היא לא מה שמעניין כאן באמת, ומה שמושך את המטיילים לאזור הוא כפר הדייגים הקסום הסמוך לעיר, שנמצא ממש מעבר לגבעה המזרחית ביותר של העיר מרחק 3 קילומטרים ממנה – טגנגה.
טגנגה (Taganga) הוא כפר קטן ותיירותי למדי, שמושך אליו אלפי תיירים מדי שנה ובעיקר תרמילאים, בזכות היותו אלטרנטיבה זולה למלונות הגדולים של סנטה מרתה. האווירה הצעירה והתוססת, בשילוב עם תחושת השקטה והשלווה הופכת אותו ליעד מושך במיוחד. המקום הנהדר הזה נמצא בעמק של הרי סיירה נוואדה (Sierra Nevada de Santa Marta), המתפרשים מהג׳ונגלים ועד קו החוף הקאריבי.
טגנגה הוא בסיס מדהים לטיול כוכב של עשרות (בלי צחוק) האטרקציות והמקומות שניתן לצאת אליהם מאזור זה. המקומות המוכרים והידועים ביותר הם הפארק הלאומי טיירונה (Parque Nacional Natural Tayrona), שהוא אחד המקומות הקסומים שתגיעו אליהם בטיול שלכם, וטרק העיר האבודה שמטיבי הלכת שבכם יחשיבו אותו לאחד הטרקים היפים של דרום אמריקה.
טגנגה היא מקום שתוכלו בקלות למצוא את עצמכם נשארים בו למשך שבועיים ואפילו יותר מזה מבלי למצות את כל האטרקציות והאופציות הקיימות בו, או סתם בגלל שתתמכרו למקום הזה ולשלווה שבו, ולא תרצו לעזוב לעולם.
שימו לב: אם בכל זאת החלטתם להגיע לסנטה מרתה ולא לטגנגה דעו לכם שלכל האטרקציות שאליהם ניתן לצאת מטגנגה תוכלו לצאת גם מהעיר.
שימו לב #2: במהלך השנה האחרונה ובמיוחד בעונת התיירות של 2017 נוצר לישראלים שהגיעו לכאן שם רע במיוחד. מקרים רבים של ישראלים שהזמינו זונות קולומביאניות, עשו סמים ברחובות והפרו באופן בוטה את השקט של המקום השליו הזה, הפכו עצמם למטרד בקרב המקומיים והנופשים האחרים. אנא מכם, שמרו על המוניטין שלנו בעולם, ואל תוציאו שם רע למטייל הישראלי בקולומביה.
למרות גודלו הקטן של כפר הדייגים הזה, מקומות לינה מומלצים לא חסרים בו, ובמחיר הוגן למדי תוכלו להגיע להוסטלים מאובזרים ונוחים עם נוף קסום. ברוב ההוסטלים תמצאו מחירים דומים – 25-35 אלף פזו ללילה, בפערים מאוד מינוריים.
Casa Del Felipe – הוסטל מדהים שנמצא בקצה העליון של טגנגה על ראש הגבעה המשקיפה לכיוון הים. המקום מתפקד גם כמסעדה (אחת הטובות ביותר בטגנגה), וגם מספק ארוחות בוקר מפנקות במחירים מצחיקים (ארוחת הבוקר אינה כלולה במחיר הלינה).
עובדות הקבלה נחמדות, שירותיות ונכונות לעזור בכל עת. יש אפשרות ללינה בחדרים פרטיים החל מ-80,000 פסו ללילה ובדורמס ב-30,000. ההיילייט הכי גדול של ההוסטל הזה הוא שיש בו קומת גג מדהימה עם תצפית לים וערסלים שכיף להיזרק בה בכל זמן נתון.
בנוסף, קיימות בהוסטל שתי עמדות מחשב, וניתן בכל יציאה לאטרקציה של מספר ימים להשאיר את הציוד בשמירת חפצים. ההוסטל מאוד שקט ורגוע בכל שעות היום, ומי שלא רוצה אווירת מסיבה ורעש יראה בו ממש כבית.
בנוסף למחיר הלינה, תצטרכו לשלם 20,000 פזו נוספים כפיקדון על מפתח שתקבלו לחדר, שיקזזו לכם ממחיר הלינה אם לא תאבדו אותו. בכל מקרה תוכלו לשים אותו בקבלה בכל פעם שתצאו מההוסטל.
שימו לב, שהוייפי כאן לא להיט ואין מזגנים בחדרים, אלא מספר מאווררי תקרה בכל חדר. ברוב השנה הנתון הזה לא ישנה באמת, אבל אם הגעתם לכאן בשיא הקיץ יכול להיות שתיהנו פחות. בכל מקרה, בלילות נעים כאן וגם בלי מזגן ההוסטל הזה הוא חוויה בלתי נשכחת.
כתובת: A, Cra. 5 #1913, Taganga
טלפון: 57-5-4219120+
Casa Benjamin – הבית של הישראלים בטגנגה. זהו סניף נוסף של ״בנג׳מין״ מקרטחנה ובמקום יש דורמס וחדרים פרטיים, תצפית מדהימה מהגג לכיוון הים עם ערסלים, בריכה, מטבח, ומסעדה בהוסטל. יש פה שילוב של אווירת “צ'”יל” ואווירת מסיבות, וכן, גם את כל מה שאתם מצפים שיהיה בקאסה של ישראלים (החוקיים יותר ופחות).
כתובת: Cl. 13 #1A-43, Taganga
טלפון: 57-5-4211822+
Hostel Garden House – הוסטל שהוא בית במרכז טגנגה. במקום 6 חדרים בלבד, וניתן להזמין לינה בדורמס או בחדרים פרטיים. בהוסטל מטבח וסלון ענקיים ושימושיים, שתוכלו להירגע בהם וחצר גדולה ומרווחת עם ערסלים ופינות ישיבה. במקום קיימת גם מסעדה.
כתובת: Cra. 4 #16-13, Taganga
טלפון: 57-5-4219089+
Villa Mary – אחד ההוסטלים הידועים בטגנגה, שזוכה לשבחים מכל מטייל שמגיע אליו. את המקום תוכלו לזהות בקלות: ההוסטל צבוע מבחוץ בצבע צהוב שלא ניתן לפספס. המקום מרגיש ביתי מאוד ויש בו סלון נוח ונעים עם פינות ישיבה וארוחות הבוקר שבו מפנקות וממלאות. הצוות נהדר וההוסטל נקי ונוח. המיקום שלו קרוב מאוד לחוף וכל העיצוב הפנימי שלו מגניב ושונה (בקטע טוב כמובן). המיטות במקום נוחות וניתן לבחור בין דורמס לבין חדרים פרטיים עם מקלחת ושירותים. המקום מומלץ מאוד!
כתובת: Cra. 3 #15-9, Taganga
טלפון: 57-5-4219160+
Republika Divanga – המקום הזה הוא חתיכת פיסת גן עדן במיקום מושלם, שיציב אתכם קרוב מאוד לחוף ולמסעדות הקרובות למעגן הסירות. במקום צוות שירותי להפליא ובעלת הוסטל שזוכה לשבחים רבים. במקום ארוחת בוקר מצויינת, שאינה כלולה במחיר הלינה, אך שווה למדי וכמובן בר וסוכנות טיולים כמעט כמו בכל הוסטל שקיים בטגנגה. ההוסטל רגוע ושליו ובמקום גינה מטופחת עם ערסלים.
כתובת: Calle 12 # 4-07 Taganga
טלפון: 57-5-4219092+
גם בכל מה שקשור לאוכל, אין באמת צורך אמיתי לצאת מגבולות טגנגה ולנסוע לכיוון סנטה מרתה. כפר הדייגים מלא במסעדות טובות יותר ופחות במחירים נוחים והוגנים למדי. תוכלו למצוא כאן כמעט הכל על הקשת הקולינרית – מפיצריות ועד מסעדות ברמה גבוהה.
Babaganoush – מסעדת שף מעולה, שנמצאת ממש בכניסה לטגנגה מציעה בשעות הערב תפריט עסקי, הכולל שלוש מנות ושתייה במחיר מגוחך של 33 אלף פזו. מהתפריט תוכלו לבחור מספר מנות ולצאת שבעים וטובי לב. תוכלו להוסיף גם יין לארוחה, אך הוא אינו כלול במחיר. המסעדה מומלצת מאוד ואף ביקור בטגנגה אינו שלם בלי ביקור אחד לפחות בה.
כתובת: Centro de Buceo Tayrona, Calle 1C #18-22
שעות פתיחה: 163:00-22:30
טלפון: 57-318-8681476+
Casa Del Felipe – בנוסף להיותו הוסטל מצויין בקאסה דל פליפה, יש גם את אחת המסעדות הטובות בטגנה. בשעות הבוקר המקום מגיש פנקייקים, חביתות ומיצים טבעיים מצויינים, ובשעות הערב תוכלו ליהנות פה מתפריט מתחלף, שכולל בדרך כלל מנות פסטה ומנה מומלצת של סטייק פילה מיניון במחיר מצחיק של 20,000 פזו. המבחר פה לא גדול בדרך כלל בשעות הערב, ואם אתם נמצאים בטגנגה לתקופת זמן ארוכה ותשבו פה פעם-פעמיים, תמצו בצורה טובה את תפריט הערב שלהם. לעומת זאת, תפריט הבוקר מגוון יותר, ותוכלו למצוא את עצמכם אוכלים פה בוקר אחרי בוקר.
Pomodori Tagagna – בטגנגה מבחר לא מבוטל של פיצריות מומלצות, אך המקום הזו הוא בהחלט מהמומלצים ביותר. יש הטוענים שהפיצה פה היא מהטובות בחוף הקאריבי, ותוכלו למצוא כאן מבחר נהדר של תוספות ופיצות טעימות מאוד, אך לא רק. תודעת השירות במקום גבוהה מאוד ביחס למסעדות בדרום אמריקה, והמלצרים אדיבים וחייכנים.
כתובת: Calle 15 No 1-18, Taganga
טלפון: 57-314-5394027+
Tropico Cafe y Brunch – במעלה הגבעה של כפר הדייגים תוכלו למצוא בית קפה-מסעדה נהדר, המומלץ בעיקר בשעות הבוקר והצהריים. ארוחות הבוקר טובות ובצהריים מומלץ להזמין את אחת הטורטיות המפורסמות. במקום תוכלו ליהנות ממבחר נהדר של מיצים טבעיים ממגוון גדול של פירות, ולמצוא גם פיצות ובשרים אחרים (שהן פחות טובות מהמנות המפורטות למעלה). המקום מעט יקר יותר משאר המקומות באזור.
כתובת: Calle 18 # 3-31, Taganga
טלפון: 57-300-2738314+
Bitacora Restaurante – מפירות ים, מטבח איטלקי, חזה עוף בגריל ועד המבורגרים תוכלו למצוא במסעדה המקסימה הזו שנמצאת ממש על קו החוף בטיילת שליד מעגן הסירות מטבח דרום אמריקאי וקאריבי נהדר במחירים נוחים למטיילים. המנות כאן גדולות מאוד ומגיעות תמיד עם תוספת ירקות נדיבה או תוספות אחרות לבחירתכם. אם קרה מצב שאתם לא שבעים אחרי המנות הענקיות של המקום אז יש פה גם מבחר קינוחים נהדר (הפנקייקים שלם מומלצים מאוד) והמסעדה מומלצת גם לצמחונים ובעיקר מנת הלזניה המעולה של המקום.
כתובת: Carrera 1 No. 17-13, Taganga
טלפון: 57-316-7963214+
Los baguettes de Maria – הסנדוויצ׳יה הזו מספקת בגטים עם בשר משובח (בקר ועוף כאחד) ותוספות שונות ומפתיעות במחירים נוחים מאוד למטיילים. בנוסף, תוכלו למצוא כאן גם מנות קארי נהדרות ומטבח דרום אפריקאי ודרום אמריקה באותו הזמן. העובדים במקום משרים אווירה חברותית ונוחה ואם אין לחץ במקום הם אפילו יתפסו אתכם לשיחה ידידותית. מומלץ במיוחד! כתובת: Calle 18 No 3-48, Taganga
טגנגה היא מקום שקט ורגוע למדי, וחיי הלילה בו אינם חיי זוהר. במידה ואתם מחפשים מסיבה טובה או מועדון לשבת בו עד השעות הקטנות של הלילה, כדאי לכם לקחת מונית ולצאת לסנטה מרתה.
Crab's Bar – במבט ראשון המקום הזה יראה לכם כמו מסעדה רגילה, אך אם תיכנסו פנימה תגלו פאב נהדר עם שולחן ביליארד ענק במרכזו, הופעות חיות ומוזיקת רוק ובלוז מ-ע-ו-ל-ה. אם אתם מחפשים ערב מלא במוזיקה טובה והרבה בירה תהנו במקום הזה במיוחד. כתובת: Calle 18 No. 3-69 | Calle del Pozo, Santa Marta
Miko – לאורך הטיילת והמרינה הגדולה של סנטה מרתה תוכלו למצוא מועדון מצויין עם נוף עוצר נשימה לכיוון הים הקאריבי. המקום גדול למדי ובמהלך הערב הופך לדאנס בר ולמסיבה כמו שהקולומביאנים יודעים לעשות. מבחר אלכוהול מרשים, די׳גיי ותיירים מכל העולם הם מתכון בטוח לערב מוצלח. מומלץ במיוחד! כתובת: Carrera 1 Bastidas # 22-93 Santa Marta
Iguanas – בר הופעות חיות מומלץ עם אווירה מדהימה! אם אתם מחפשים ערב באווירה קולומביאנית דרום אמריקאית כמו שכתוב בספר, זה המקום. במקום הופעות מוזיקה חיות מצויינות וצוות אדיב ושירותי. מומלץ להגיע בעיקר בסופי שבוע בימים שבת וראשון. אל תפספסו את תפריט הקוקטיילים של המקום. כתובת: Calle 19 No 4-58, Santa Marta
La Azotea – דאנס בר נהדר באווירה קולומביאנית מעולה, מרחק הליכה מהטיילת של סנטה מרתה. בסופי שבוע זה אחד המקומות העמוסים והמולצים לתיירים בעיר. כתובת: El Parque de Los Novios, Santa Marta
מעגן הסירות של טגנגה והשוק
לחופו של כפר הדייגים הציורי ישנו מעגן סירות, שיספק לכם צפיה בכמה מהשקיעות המדהימות ביותר שיצא לכם לראות בחייכם. בשקיעות של טגנגה יש משהו שונה, ובכל יום השמיים יצבעו בצבע אחר. שווה לרדת לחוף בשעות הדמדומים.
בנוסף, לאורך החוף קיים שוק בו תוכלו למצוא חפצי נוי, מזכרות, ערסלים ושייקים במחירים זולים למדי. הטיילת של טגנגה לא ארוכה במיוחד ותוכלו לסיים אותה מקצה לקצה בפחות מרבע שעה הליכה. בין אם תרצו ובין אם לא אתם תגיעו לכאן גם ככה כי זהו המרכז של כפר הדייגים הזה וכאן נמצא החוף וכלל המסעדות.
בין אם החלטתם להשתקע בטגנגה ובין אם החלטתם לעשות זאת בסנטה מרתה, בעיר עצמה יש מספר פארקים אורבנים שתוכלו להגיע ולסייר בהם. לעומת החופים הקאריביים וכמות האטרקציות האינסופית זו לא נשמעת כמו אטרקציה מלהיבה אבל למי מכם שאוהב את הסיורים בעיר יוכל למצוא בסנטה מרתה את parque de los novios שהוא פארק חמוד עם דשא ומבנים קולוניאלים לבנים. בנוסף בעיר מספר חופים לאורכה שאם החופים הימיוחדים שמסביב כמו טיירונה ופלומינו (בהמשך הכתבה) לא הספיקו לכם תוכלו להגיע אליהם. אם יש לכם יום לשרוף במהלך שהותכם באזור שווה לשקול הקדשה שלו לביקור וסיור בעיר.
האטרקציה הכמעט אוטומטית לכל מי שרוצה להגיע לטגנגה היא ביצוע של קורס צלילה. אפשר לעשות כוכב אחד (700 אלף) או שניים (מיליון וחצי פזו). אם אתם ממשיכים למרכז אמריקה או לאיי הגלאפגוס, שבהם אתרי צלילה רבים, אז שווה ומומלץ לעשות את הקורס צלילה בטגנגה, בעיקר בשל המחיר האטרקטיבי.
חשוב שתדעו שבטגנגה שחלק מימי הקורס הם עיוניים, ודורשים למידה בכיתה, אז כדאי שתעשו את זה בשפה שאתם מכירים – ויש אפילו אופציה בעברית (סוכנות Scuba Master, בכתובת: cl14#1B14; טלפון: 5754309386+)
אם אתם לא מתכננים להמשיך לצלול במהלך הטיול, או שמחיר הקורס גבוה מדי עבורכם, תוכלו לעשות מספר צלילות הכרות בטגנגה, ולצאת לחצי יום מהבוקר עד אחר הצהריים. הצלילות היומיות בדרך כלל מתחילות ב-8:30 ומסתיימות ב-16:30.
הפארק הלאומי טיירונה (Parque Tayrona)
אפשר לומר שזו האטרקציה מספר אחת, שלשמה אנשים מגיעים לאזור הזה של קולומביה. הפארק הלאומי של טיירונה משלב ג׳ונגלים ומספר רב של חופים קאריביים וניתן לעשות בו מספר מסלולים. שטח הפארק עצום, ובפועל חלק נכבד מהחופים ומאתרי הצלילה בו ידרשו מכם הגעה מיוחדת בסירה.
המוכר ביותר שבמסלולים התיירותיים הוא המסלול ל-Cabo San Juan, שעובר בדרך בשלושה חופים מדהימים. ואן שיוצא מההוסטלים בטגנגה וסנטה מרתה בערך באזור 7:30 יקח אתכם לכניסה לשמורה ושם תצפו בסרטון הסבר קצר ותשלמו על הכניסה לשמורה.
שימו לב: אם יש לכם כרטיס סטודנט, דמי הכניסה לפארק יהיו 8,500 פזו בלבד, במקום המחיר המלא – 42,000 פזו!
ההגעה ל-Cabo San Juan היא דרך של שעה וחצי עד שעתיים הליכה בתוואי שטח די קל ועוברת בעוד שני חופים נוספים שהם יפים במיוחד, אך מיותר לעצור בהם, ולו בשביל להגיע מוקדם יותר לחוף המרכזי. בעיקר אם אתם מתכוונים להעביר בו את הלילה. במידה ותחליטו לחזור רגלית מהפארק, תוכלו לעבור בהם או להיזרק בהם לכמה שעות ביום המחרת.
לאחר שתסיימו את כל ההתארגנות לקראת הלינה, תוכלו להתפנות וליהנות מאחת מרצועות החוף היפות שיש לקולומביה להציע. ישנן ארבע רצועות בסך הכל, לאורך Cabo San Juan כשהרצועה הראושנה והשנייה ממש צמודות זו לזו ונמצאות ליד המחנה. ביניהן ישנה בקתה עם ערסלים שצופה על כל האזור. בין החוף השני לשלישי וכן בין השלישי לרביעי תצטרכו ללכת כמה דקות בתוך דרך מיוערת, אז כדאי שתקחו איתכם כפכפים או סנדלים אם אתם רוצים ללכת בה.
החוף הרביעי הוא חוף נודיסטים אז אל תופתעו אם לפתע ירוץ לידכם גבר ערום כביום הוולדו. בנוסף, החוף הרביעי נטוש כמעט לחלוטין ולכן מומלץ בשעות הבוקר!
נתון חשוב נוסף על החוף הרביעי: אין פה שובר גלים טבעי כמו בשאר הרצועות והגלים גבוהים ומסוכנים. שלטי אזהרה בשלל שפות (גם עברית) יתריעו לכם על כך. הרחצה בו ותפיסת גלים לא סימפטית עד מסוכנת- קחו זאת בחשבון ונהגו באחריות!
ליד המחנה נמצאת מסעדה שפועלת בשעות הארוחות, בצהריים 11:45-14:00 ובערב 18:00-20:30. התורים שם ארוכים מאוד כיוון שזו המסעדה היחידה בכל החוף וכל באי החוף אוכלים בה. כדאי לכם לכוון את עצמכם טוב לשעת הארוחה ולעמוד בתור במעוד מועד כדי לא למצוא את עצמכם עומדים בו זמן רב מדי . האוכל ברמה טובה מאוד. קחו בחשבון שהתור לאוכל והתור לשתייה הם שונים ולכן מומלץ להתפצל כדי להקטין זמני המתנה.
אם החלטתם לעשות את הלילה בחוף, תצטרכו לעמוד בתור די מייגע בכניסה ולשריין לעצמכם ערסל או אוהל. ככל שתקדימו, כך ההמתנה תהפוך מעצבנת פחות, כי יש עוד מאות כמוכם שרוצים לישון על החוף. המחיר סביר מאוד, ועל לינה בחוף תשלמו 25 אלף פזו. בהתאם למה ששילמתם עליו (ערסל או אוהל), תקבלו צמיד עם צבע שמתחלף בכל יום (אז אל תנסו להישאר לילה נוסף מבלי לשלם כי הפקחים של השמורה יראו את הצמיד שלכם שלכם ויסלקו אתכם משם). באוהלים יש מזרנים כך שאין צורך בהבאת שק״ש מבחוץ.
אחרי שתתמקמו באוהל, תוכלו לשים את שאר הדברים בחדר הלוקרים. חשוב שתוציאו כל ציוד שתצטרכו במהלך הלילה עד השעה 21:00 ועד 7:30 הדלת של חדר הלוקרים נעולה! בנוסף כמובן, אל תשכחו להביא איתכם מנעול כדי לנעול את הלוקר שלכם.
בלילה חשוב להצטייד בפנסים במהלך הלילה וההמלצה הכי חמה היא להתרחק מאזור המחנה למקום חשוך לגמרי ולראות את כל שביל החלב מואר- יש בזה סוג של חוויה רוחנית (לא צריך להתרחק יותר מדי והגעה עד אמצע רצועת החוף השניה תעשה את העבודה). השמש עולה פה מהים ככה שגם לקום לזריחה מומלץ למדי.
אם אתם אוהבים אקסטרים אז אפשר לטפס על הסלעים גבוה מעל הים (לא דורש ציוד, רק היכולת לטפס בלי להחליק) ולראות את השקיעה יורדת על הג׳ונגל ועל החוף. מדובר על אחת השקיעות היפות שתראו בחייכם.
חזרה לטגנגה
את החזרה שלכם לכיוון טגנגה אפשר לעשות בשתי דרכים: או לחזור על עקבותיכם שעתיים הליכה עד לכניסה לפארק ומשם לחזור בוואנים (אם זו הכוונה שלכם, תודיעו את זה לנהג שמביא אתכם כשאתם יורדים מהוואן) או לסגור עם בעלי סירות בחוף טרמפ שיוריד אתכם ישירות בטגנגה (אם אתם ישנים בסנטה מרתה אז יש גם עצירה במעגן בסנטה מרתה). הסירות יוצאת בשעה ארבע מהחוף וכדאי לא להתמהמה עם ההזמנה שלהן כי הן מתמלאות במהירות! אחרי שסגרתם לעצמכם אוהל בקבלה והתמקמתם, לכו וסגרו סירה למחר.
אם אתם לא בעניין של להיזרק כאן ללילה, ניתן גם לחזור עוד באותו יום. במקרה הזה חשוב שבעתיים עניין הזמנת מקום על הסירה. החזרה לטגנגה לוקחת בערך שעה ועשר דקות, ומי שסובל ממחלת ים, כדאי שיצטייד בכדורים נגד בחילה כי השייט בסירה לא תמיד סימפטי
טגנגה היא המקום העשיר ביותר באטרקציות קרובות ובמקומות מדהימים שאפשר לצאת אליהם ונמצאים במרחק של שעה-שעתיים נסיעה ממנה בכל בקולומביה. מחופים קאריביים וג׳ונגלים ועד לחופשה של 100% שלווה בפסגות ההרים של סיירה נוואדה, הכל נמצא קרוב לפה. כל מה שאתם צריכים זה רק לבחור.
היתרון הגדול בכל מה שקשור לאזור הזה הוא שהאפשר לסגור אן אטרקציות בהתראה של ״מהיום להיום״ ובמקרה הגרוע יותר בהתראה של ״מהיום למחר״, מבלי להתאמץ יותר מדי. רוב מוחץ של ההוסטלים בטגנגה מתפקדים גם כקבלני תיירות, וכל שתצטרכו לעשות הוא להגיד לעובדי הקבלה מה אתם רוצים לסגור והם יסגרו לכם בהתראה קצרה. תוכלו לשלם על זה בהוסטל, ולא יהיה לכם צורך להתעסקות עם סוכני תיירות, נהגי ואני וכדומה. לאחר שתסגרו את האטרקציות מול ההוסטל, הוואן יבוא לאסוף אתכם מפתח ההוסטל או שפשוט יגידו לכם להגיע למעגן הסירות (שנמצא 5 דקות הליכה או פחות מזה מכל מקום בטגנגה).
עמוק עמוק אל תוך הג׳ונגלים של צפון קולומביה ניתן לצאת לאחד הטרקים היפים והאותנטיים ביותר שיצא לכם לעשות בדרום אמריקה. אם אתם חובבי טבע וטרקים ומחשיבים את עצמכם כמטיבי לכת אל תחשבו אפילו לוותר על הטרק הזה!
שמורת סייארה נוואדה, הנמצאת מרחק שעה וחצי מסנטה מרתה, היא מקום מושבו של אחד השבטים המרתקים בדרום אמריקה, ובשמורה הזו השבט חי את ומשמר את אורך חייו הייחודי.
מהלך 5-4 ימים תראו ילדים קטנים מקומיים רצים לכם בין הרגליים בהתלהבות, תישנו בכפרים אינדיאניים אותנטיים, ותקבלו הצצה נדירה לאחד המקומות המרתקים בדרום אמריקה. ביום השלישי תזכו להגיע גם לעיר האבודה, או לפחות למה שנשאר ממנה. העיר הייתה מרכז דתי וחיו בה בני השבט. בניגוד לערים אבודות אחרות ביבשת לא נעשתה עבודת שחזור במקום וכל מה שתראו הוא אותנטי לחלוטין.
המחיר של הטרק גבוה במיוחד (700 אלף פזו קולומביאני לארבעה ימים), אך הוא שווה כל פרוטה. ראוי לציין כי רמת הקושי של הטרק גבוהה והוא לא מתאים לכל אחד. על הטרק תוכלו לקרוא בפירוט רב בכתבה הבאה »
פלומינו (Palomino)
אומרים על האזור הזה שהוא אחד היפים בקולומביה, עם שילוב מדהים של מים בצבע טורקיז, נהר הנשפך לים ודקלים ענקיים הגובלים בחוף. המקום הזה הוא גן עדן אמיתי! הפארק הלאומי של פלומינו נמצא מרחק שעתיים נסיעה בוואן מטגנגה וההגעה אליו בצורה הזו עדיפה על חזרה בסירה.
גם לפלומינו ניתן לצאת ליום אחד או ליומיים במידה ואתם מתכוונים רק להגיע לשמורה, אך במקרה של הכפר המדהים הזה שווה לכם לצאת לכאן לכמה ימים ולמצות את האזור כמו שצריך. אם אתם לגמרי מרגישים שלא שבעתם מחופים קאריביים, אפשר אפילו להגיע לפלומינו ולסגור מקום לינה. בפלומינו יש מספר הוסטלים מפנקים למדי, וכל מה שתצטרכו הוא למצוא לעצמכם איזה בקתת חוף ולהיזרק בה או למצוא הוסטל בכפר.
בנוסף לחוף, האטרקציה המרכזית כאן היא השייט באבובים לאורך הנהר שנשפך לים. תוכלו לשכור אבוב באופן עצמאי, בלי ליווי של מדריך, ולתת לזרם להוביל אתכם בשלווה כל הדרך. משני צידי הנהר נמצא ג׳ונגל עבות והחוויה כיפית ושונה מהגעה רגילה לחוף באשר הוא.
בכפר יש אוכלוסייה גדולה למדי של בני שבט טיירונה. מי שרוצה לחוות את החוויה האותנטית הזו ולהתקרב מרחק נגיעה מתרבות מרגשת, מבלי ללכת ארבעה ימים בג׳ונגל אל העיר האבודה – ימצא בפלומינו את הפיתרון מושלם! הילדים האינדיאנים חייכנים ומתוקים, והם ישמחו כשתבואו לקראתם, וגם תוכלו לראות את המבוגרים רוחצים ומכבסים בנהר.
עוד אחת מהערים הגדולות בקולומביה ובירת הקרנבל האמיתית של המדינה. בעיר שדה תעופה פנימי, שיכול לשמש אתכם כנקודת מפלט במידה והטיסות לסנטה מרתה יהיו יקרות (בעיקר בתקופה המתויירת).
ברנקייה נמצאת מרחק שעתיים נסיעה מסנטה מרתה, והדרך ממנה ואליה מדהימות ביופיין. במידה והחלטתם לתת גיחה לברנקייה ליום-יומיים, יכול להיות שיהיה לכם שווה לעשות זאת עם רכב שכור ולו בשביל היכולת שלכם לעצור בדרך וליהנות מנופים מיוחדים ומרשימים.
בברנקייה תוכלו למצוא, בדומה לסנטה מרתה, רצועת חופים קאריבית יפה ולהנות משקיעות בצבעים לא הגיוניים. במהלך חודש פברואר של כל שנה מתקיים בעיר הקרנבל השנתי של ברנקייה, שהוא הגדול ביותר בקולומביה, והשני בגודלו ביבשת דרום אמריקה (רק הקרנבל של ריו גדול ממנו). אם הגעתם לאזור החוף הקאריבי בתקופת הקרנבל אל תחשבו לפספס אותו! במידה ואין לכם את הרצון להישאר לקרנבל ארוך של מספר ימים גם גיחה ליום אחד לצפייה במצעד המרכזי והשתתפות במסיבות רחוב תעשה את העבודה (ניתן לצאת גם מקרטחנה שנמצאת 3 שעות מהעיר).
למי מכם שיבחר להשתקע פה בתקופת הקרנבל, מומלץ לסגור הוסטל הרבה זמן מראש כי כל המלונות וההוסטלים יהיו בתפוסה מלאה. בדומה לקרנבלים אחרים ביבשת, האופציה של שכירת דירה בתקופות אלה מומלצת הרבה יותר אך דעו לכם שהמחירים מרקיעים שחקים (בערך 35-50 דולר אמריקאי לבן אדם ללילה).
חופים קאריביים נוספים באזור
קיימים באזור סנטה מרתה וטגנגה עוד מספר לא מבוטל של חופים קאריביים מהממים, וניתן לסגור דרך ההוסטלים יציאה לחופים אלו. קחו בחשבון שכמעט בכל החופים האלה ניתן להישאר ללילה ולשכור לכם ערסל או בקתת חוף לישון בה.
במידה ועשיתם לילה באחד החופים המוכרים יותר, סביר שתמצו את העניין ותגיעו לחופים האלה ליום אחד. בגלל קרבתה של קולומביה לקו המשווה החושך יורד פה יחסית מוקדם ולכן הסירות שיוצאות חזרה מהחופים לכיוון טגנגה יוצאות בהתאם בשעות אור מוקדמות יחסית. רוב הסירות יצאו בחזרה לכיוון המעגן בטווח שבין 15:30-16:30, אז קחו זאת בחשבון.
פלאיה קריסטל: מרחק 45 דקות (לא קלות בכלל) בסירה נמצא פלאיה קריסטל המדהים שכמו בפארק הלאומי ניתן לבוא אליו ליום או יומיים. בעיניי רבים מדובר על החוף היפה ביותר ברצועת החופים של טגנגה והמקום הזה הוא שלוות עולם נצחית! לאורך החוף פזורות מסעדות ומוכרי ממתקים ומומלץ מאוד להגיע בבוקר ולהשכיר לעצמכם ערסל לשארית היום שבו תוכלו לשים את הדברים שלכם ולהיזרק עליו בכיף וללא דאגות.
אם עשיתם לילה בטיירונה חצי יום שם יספיק ויהיה מיותר לבלות את הלילה גם שם. הסירות חזרה יוצאות באזור 15:30 ההגעה לטגנגה היא לקראת 16:30. הדרך חזרה לטגנגה סימפטית הרבה יותר מהדרך הלוך.
פלאיה גרנדה: חוף הנמצא מרחק הליכה מהמעגן של טגנגה ולא ייקח לכם יותר מרבע שעה ברגל. אם לומר את האמת החוף הזה לא באמת מדהים כדי להישאר בו ליום שלם. מה שמצויין בחוף הזה הוא שיש בו אינספור אופציות של ספורט ימי כמו בננה, אבובים וגלישת רוח. אם זה הווייב שלכם אז תהנו בו מאוד. מלבד זאת, אם יש לכם צהריים/אחה״צ לשרוף ומשעמם לכם בהוסטל מה יותר טוב מחוף קאריבי וכוס שייק ביד? במידה והעצלנות תתקוף אתכם ניתן לחזור לטגנגה בסירה שייט קצרצר של 5-10 דקות ו-5,000 פזו בלבד.
בנוסף לשני אלה, שווה שתשאלו בהוסטל לגבי חופים נוספים מוכרים פחות ובעיקר לגבי חופים שיש בהם אתרים מומלצים לצלילה (טגנגה מפוצצת באתרים מדהימים לצלילה).
מינקה (Minca)
חלקת גן עדן קטנה במרחק 20 קילומטר מסנטה מרתה וטגנגה אי שם במעלה ההרים. אפשר לצאת לפה כטיול יומי או להגיע לכאן למספר ימים. מבחינת דברים לראות, מינקה היא בסך הכל כפר קטן במעלה אחד ההרים' והדברים היפים שניתן לראות כאן נמצאים בהמשכו של אותו הר.
יש כאן שני מסלולים שאפשר לעשות, אחד עם כמה מפלים קטנים ועוד מסלול אחד עם מפל גדול יותר ובריכת שכשוך שהוא מסלול מומלץ יותר (בירידה למפל הגדול יגבו מכם 3,000 פזו, אז אל תשכחו לבוא עם כסף). האופציה הטובה יותר במינקה היא להגיע לפה לפחות ללילה אחד. במעלה ההר ישנן שתי חוות שניתן לבלות ולישון בהן, האחת נמצאת בחצי הדרך למעלה והיא נמצאת מרחק 5 דקות הליכה מהמפל הגדול.
החווה התחתונה היא מקום קטן ובוטיקי, שבו תוכלו לשלם על חדר פרטי מחיר גבוה של 100,000 פזו או לישון באוהל מרווח עם מזרנים מתנפחים ומצעים נקיים. האוהלים באופן מפתיע נוחים למדי. אוהל זוגי יעלה לכם 50,000 ואוהל פרטי 35,000. אפשר לציין לטובה את כל האנשים שעובדים בחווה הקטנה הזו, ובמיוחד את הבחור הפיני שמבשל שם (בעל החווה). כל האנשים בחווה דוברי אנגלית ברמה גבוהה והאוכל פשוט מדהים! יש להם תפריט משתנה מארוחה לארוחה ורמת האוכל תפתיע אתכם מאוד!
החווה התחתונה היא רק מנת פתיחה לדבר האמיתי, שנמצא במעלה ההר והוא הסיבה שכל המטיילים מגיעים למינקה באמת. קאסה אלמנטו (Casa Elemento) הוא הוסטל מדהים שנמצא על פסגתו ההר, המקום מרושת ערסלים בכל מקום ומתפאר בערסל הגדול בעולם. הערסל הזה נמצא בקצהו של ההר ומשקיף לנוף משגע שמגיע עד הים!
קאסה אלמנטו תמיד (!) מלא, ולכן לפני שאתם עולים למינקה, שווה ליצור איתם קשר ולהזמין מקום בחדרים (30,000 פזו או יותר, תלוי בסוג החדר) או בערסל (20,000 פזו). הארוחות במקום מצויינות ומוגשות שלוש פעמים ביום (ארוחת הבוקר כלולה במחיר, על השתיים האחרות תצטרכו לשלם מחיר נמוך של בערך 15,000-25,000 פזו) ויש שלל משחקי קופסא, בית על עץ, ערסלים תלויים ואוהלים שתלויים בין העצים הגבוהים ביער.
קאסה אלמנטו הוא סוג של היילייט גדול, ובמידה והצלחתם לתפוס מקום ללון בו אין לכם באמת סיבה להישאר בחווה התחתונה. מומלץ להגיע לפחות ללילה אחד ולא להגיע רק כדי להתרשם מהמקום ולשבת על הערסל הגדול בעולם. כניסה למקום, ללא לינה, תעלה לכם 10,000 פזו.
אם התאהבם במקום כמו רבים ניתן גם להתנדב בהוסטל ולהישאר בו תקופה ארוכה.
טלפון: 573135877677+
מייל: info@casaelemento.com
פייסבוק: www.facebook.com/Casa-Elemento
הגעה למינקה: מונית מטגנגה תעלה לכם 50,000, פזו ועלייה להר יכולה להתבצע רק באמצעות מוטו-טקסי. המחירים של המוניות אופנועים הם יחסית גבוהים ויתחילו במחיר של 20 אלף, תלוי לאיזה חלק תרצו להגיע. בירידה חזרה לכיוון טגנגה, אפשר לרדת עם ג׳יפ שיקח אתכם עד ההוסטל במחיר של 35 אלף פזו לאדם.
גם אם אתם מתכוונים להגיע למינקה לתקופה של כמה ימים מומלץ להשאיר את החפצים יקרי הערך שלכם ואת המוצ׳ילות בהוסטל בטגנגה.
גוואחירה (Guajira) והים באמצע המדבר
זו אחת האטרקציות המדהימות ועם זאת היקרות ביותר שיצא לכם לעשות בקולומביה. מדובר על טיול גיפים של יומיים. בחלקה הצפוני ביותר של קולומביה ישנו מדבר שפוגש מפרץ לים הקאריבי. לטיול הזה יוצאים ב4:30 מטגנגה או סנטה מרתה ונוסעים בערך 3-4 שעות עד שמגיעים קרוב לגבול עם ונצואלה.
באמצע המדבר הצחיח ישנו מפרץ יפהפה, שהוא גם הנקודה הצפונית ביותר של יבשת דרום אמריקה (אם הגעתם לאושוויה במהלך הטיול שלכם. יש פה סגירת מעגל של הנקודה הדרומית ביותר והצפונית ביותר ביבשת). הסיור בג׳יפ במדבר עולה 280 אלף פזו לאדם, וליומיים כולל הגעה ל-Cabo de la Vella והמפרץ הימי המיוחד הזה המחיר קופץ כמעט פי 2 ויעלה לכם בערך כ-500 אלף פזו.
אם יש לכם זמן ולא עשיתם את טרק העיר האבודה שדי שותה את הכסף מדובר באטרקציה מדהימה ובאחד הנופים המיוחדים ביותר שתראו בקולומביה. לא כל יום רואים ים באמצע המדבר ויותר מזה, לא כל יום רואים את הים הקאריבי המדהים כשהוא פוגש את המדבר. נתון חשוב נוסף: במדבר הזה חיים מספר שבטים ילידיים שבמהלך הטיול בג׳יפ ובנקודות העצירה יבקשו מכם כמעט בתחנונים שתביאו להם מים ואוכל, במיוחד בימי הקיץ החמים. אז הביאו איתכם אקסטרה של בקבוקי מים כדי לתת להם.
הטיילת של טגנגה – הטיילת, שנמצאת בצמוד למעגן הסירות, היא מרכז החיים של כפר הדייגים ויש בה כמות גדולה של מסעדות, חנויות, ומקומות לקנות בהם מזכרות לכם, לכל המשפחה, ולכל החברים במחירים נמוכים מאוד. בין אם תרצו ובין אם לאו, אתם תגיעו לכאן במהלך שהותכם בטגנגה.
אם אתם מתכוונים לצאת ולנפוש על חופים קאריביים, מומלץ שתיקנו בטיילת משקפת פשוטה ושקית אטימה למים בשביל הטלפון, כיוון שהשכרה של הציוד (מסיכת צלילה ושנורקל), אפילו לצלילה של שעה יהיה יקר יותר בחופים האלה מלקנות אביזרים בטיילת שיוכלו להישאר איתכם לכל שהותכם באזור.
שוק האלקטרוניקה בסנטה מרתה – שוק האלקטרוניקה של סנטה מרתה הוא אחד הגדולים והידועים בקולומביה ואם אתם חובבי גאדג׳טים, וטכנולוגיה או שאתם צריכים מסיבה זו או אחרת לקנות טלפון חדש במחיר אטרקטיבי זה המקום בשבילכם. המבחר פה פשוט עצום ואם סגנון הטיול שלכם הוא סגנון פזרני יכול להיות שתבזבזו פה כמות גדולה של כסף. כתובת: Mercado Público, Cl. 12 #8-81
בסנטה מרתה יש שדה תעופה פנימי שמגיעות שאליו טיסות מכל רחבי המדינה ובמרחק שעתיים נסיעה ישנו שדה תעופה נוסף בעיר ברנקייה. אם אתם נמצאים בקרטחנה או בנקודות אחרות לאורך החוף הקאריבי אין לכם צורך בכלל לעלות על טיסות כיוון שהדרכים פה נוחות וקלות וניתן לעשות את כל המעברים יבשתית, במידה והגעתם מאזור פנים קולומביה הגעה לשדה התעופה בסנטה מרתה תהיה התחנה הטובה יותר בעבורכם ומונית קצרה תיקח אתכם לטגנגה במחיר זול יחסית. במידה ונפלתם על תקופה שבה הטיסות לסנטה מרתה יקרות מאוד (זה קורה בדרך כלל בעונות המתויירות) שווה לחפש טיסה לברנקייה ולהגיע עם אחד הוואנים של מארסול עד לטגנגה או סנטה מרתה.
חברת מרסול (Marsol) מפעילה שירותי הסעות טובים במחיר נוח בחוף הקאריבי של קולומביה, ובכך הופכת אותו לאזור היחיד במדינה שעדיף להתנייד בו ביבשה מאשר באוויר.
המיניוואנים האלה הם הדרך הנוחה ביותר להתנייד באזור קו החוף, זהו האזור היחיד בקולומביה ששווה להתנייד בו בוואנים ולא בטיסות פנים. מדובר בוואנים ברמה גבוהה מאוד, וברוב המקרים יאספו אתכם מההוסטל שלכם בתחנת המוצא, ויורידו אתכם במקום הלינה הבא שלכם בתחנת היעד.
הדרך הכי פחות מומלצת להגעה, בעיקר בגלל החלופה הנוחה של הואנים. אוטובוסים מכל עיר גדולה במדינה יקחו אתכם לטרמינל של סנטה מרתה ומשם תצטרכו לקחת מונית להוסטלים בעיר או בטגנגה. אם הגעתם מכיוון קרטחנה זו אופצייה מאוד מאוד לא מומלצת כיוון שהטרמינל אוטובוסים של קרטחנה נמצא מרחק 40 דקות נסיעה במונית ממרכז העיר וחבל על הזמן והכסף שתשקיעו בעניין.
טגנגה היא מקום קטנטן ולכל מקום שתצטרכו להגיע תוכלו להגיע ברגל. בשביל יציאה מכפר הדייגים כדאי להשתמש במוניות כי אין באמת אופציות אחרות. בשני קצותיה של הטיילת הקרובה לחוף נמצאת כיכר קטנה, שבה עומדים נהגי מוניות והם יקחו אתכם לכל מקום שתצטרכו בין אם מדובר על גיחה קצרה לסנטה מרתה ובין אם מדובר על גיחות ארוכות יותר למינקה.
על כל נסיעה ארוכת טווח לברנקייה, קרטחנה או כל נקודה אחרת לאורך החוף הקאריבי כדאי שתסגרו עם הקבלה של ההוסטל שישריינו לכם מקום בוואנים של מארסול, שמגיעים כמעט לכל נקודה בחוף הקאריבי. על ההתניידות הקלה והנוחה ביותר באזור החוף הקאריבי, בעזרת הוואנים של מרסול תוכלו לקרוא בפיסקה למעלה.
מזג האוויר בטגנגה, בדומה לשאר החוף הקאריבי של קולומביה, הוא נוח למדי ושמשי ברוב עונות השנה. גיחה לחופים הקאריביים תצריך מכם קרם הגנה חזק כי השמש כאן יכולה להיות קטלנית. גם בלילות נעים פה מאוד וככל הנראה מכנס קצר וכפכפים יהיה האאוטפיט הקבוע שלכם לאורך כל תקופת השהות באזור.
באזור מינקה ובהרים לח הרבה יותר וקחו זאת בחשבון כשאתם יוצאים לשם או מחליטים לצאת לטרק העיר האבודה.
מבחינת הגעה לכאן לפי עונות השנה:
דצמבר- מרץ: אידיאלי!
אפריל-יוני: תקופה טובה, למרות שזו תחילתה של העונה הרטובה לא צפויות לכם התקלות.
יולי-אוגוסט: מדהים לטיול באזור החוף הקאריבי, קחו בחשבון רק שבחלק נכבד מהימים יהיה חם באופן קיצוני.
ספטמבר-נובמבר: נחשבת לתוקפת האוף-סיזן בקולומביה, אבל עדיין, מזג האוויר יחסית נוח וימי גשם בחוף הקאריבי הם נדירים.
ההמלצה החמה ביותר שניתן לתת על טגנגה היא פשוט לא לעזוב אותה לעולם! המקום הזה כמו שבטח הצלחתם להבין מהכתבה הוא גן עדן אמיתי עם עשרות אטרקציות במרחק נסיעה קצר. כיוון שהשתקעות רבתי במקום היא לא אופציה אמתית, ההמלצה החמה ביותר שאני יכול לתת היא להפוך את טגנגה לבסיס של מסלול כוכב, ובעצם לצאת ממנה למספר ימים כל פעם ולחזור אליה.
יציאה לטרק העיר האבודה, לטיירונה, למינקה לפלומינו ולטיול הג׳יפים ל׳קאבו דה לה ולה׳ הן כולן אטרקציות שלא תרצו לפספס – פשוט תמצאו לכם הוסטל שאפשר להשאיר בו את הציוד שלכם בשמירת חפצים.
משך הזמן הריאלי להישארות כאן הוא בדרך כלל מתחיל מחמישה ימים – אם המטרה שלכם היא נטו לנוח ולרבוץ על חופים, אך אם אתם מתכוונים לבצע קורס צלילה (שלבדו לוקח שבוע) או לעשות את טרק העיר האבודה, מומלץ שתקדישו למקום לפחות שבועיים.
הרוב המוחץ של דברים שתצטרכו מבחינת שירותי תיירות בטגנגה יימצא בהוסטל שלכם. כאמור, רוב ההוסטלים כאן מתפקדים גם כסוכנויות תיירות ועובדי הקבלה יודעים ידע די נרחב על כל האטרקציות שניתן לצאת אליהן ויוכלו אף לסגור לכם את היציאה אליהם.
משטרת התיירים: התחנה נמצאת ברחוב Cra. 1 #18-01, Santa Marta, Taganga, ואם נשדדתם או שנגנבו לכם חפצים יקרי ערך תוכלו לגשת ולהגיש תלונה שם. התחנה נמצאת בטיילת ממש קרוב לקו החוף ולמעגן הסירות של טגנגה.
כסף: במקום קיים כספומט אחד בלבד למשיכת מזומנים, והוא נמצא באזור הטיילת. זה המקום היחיד בטגנגה שניתן להוציא בו כסף, ומומלץ למשוך כמויות גדולות של מזומן בכל פעם ולשמור אותן בלוקר נעול בהוסטל או בקאסה שאתם מתארחים בו. מבחינת צ׳יינג והחלפת כספים, כמו כספומטים נוספים, כנראה שבשביל זה תצטרכו לתפוס מונית לסנטה מרתה. ההתנהלות הקלה ביותר עם כסף כאן היא משיכת מזומנים אחת לכמה ימים או אחת לשבוע.
המחייה בטגנגה היא מהזולות שלאורך החוף הקאריבי בקולומביה, והיא משמעותית זולה יותר מקרטחנה. גם מבחינת מסעדות וגם מבחינת הלינה תופתעו לגלות שטגנגה תוציא מכם כסף בערך כמו בוגוטה ומדג׳ין שנחשבות זולות משמעותית מאזור החוף הקאריבי.
בתי חולים: כדי לקבל טיפול רפואי תצטרכו לתפוס מונית לעיר סנטה מרתה הסמוכה, שבה מספר לא מבוטל של בתי חולים:
Hospital Universitario Fernando Troconis – נמצא בCra. 14 #23-42 בסנטה מרתה
Clinica Mar Caribe – נמצאת בCalle 22 con Cra.19 esquina בסנטה מרתה
Clínica El Prado – נמצאת בCl 25 4-151 בסנטה מרתה
אם נתקלתם בבעייה קריטית כלשהי כדאי שתשאלו בהוסטל שאתם נמצאים בו מה בית החולים הקרוב ומהמומלץ ביותר לקבל בו טיפול.
כל ההתנהלות עם כסף היא מעט מעצבנת בטגנגה, כיוון שבמקום יש רק כספומט אחד לכל כפר הדייגים. אל תסתמכו על הכסף המזומן הקיים שיש לכם ומשכו מזומנים מהכספומט במשיכות גדולות (לפחות מיליון פזו בכל פעם), כדי שאם הכספומט היחיד בכפר הדייגים יפסיק לעבוד (וזה קורה) לא תידרשו לנסוע מרחק לא מבוטל עד סנטה מרתה רק בשביל למשוך כסף.
בנוסף, אם אתם מתכוונים לצאת מכאן לאטרקציות רבות, כדאי שיהיה לכם בשלוף כסף רב כי יש כאן מספר אטרקציות שהמחיר שלהן גבוה (העיר האבודה, יציאה למספר ימים למינקה, טיול ג׳יפים לקאבו דה לה ולה). מי שחושש להסתובב עם יותר מדי כסף מזומן בתיקים שלו, פשוט צריך לוודא שהלוקרים בהוסטל שלו אמינים ובטוחים, ושיביא מנעול משלו.
את החלק הזה צריך לחלק באופן מובהק לשני חלקים. החלק של טגנגה והחלק של סנטה מרתה:
סנטה מרתה היא עיר לא סימפטית במיוחד, במיוחד לא אזור החיץ שקרוב לטגנגה, שהוא מוזנח ועלוב למדי. אם נשארתם בסנטה מרתה, מומלץ שלא תסתובבו ברחובות שלה לבד אחרי רדת החשיכה. חשוב שתהיו כאן זהירים ותשימו לב מה קורה סביבכם. ההתניידות המומלצת ביותר בתוך העיר היא אך ורק במוניות.
טגנגה, לעומת זאת, סימפטית בהרבה וכמעט לכל נקודה בכפר תוכלו להגיע ברגל בכל שעה ביום. מוניות בתוך טגנגה לא יעלו לכם יותר מ-5,000 פזו ושלוש דקות של נסיעה. האנשים פה נחמדים למדי וגם אם איזה תמהוני ילך אחריכם ברחוב, דעו שזה ככל הנראה בשביל לבקש מכם מעט נדבות או למכור לכם מריחואנה או קוקאין (לא להיבהל, זה לא ייעשה עם מניירות של שוד אלים, הוא סתם ילך אחריכם ו״יציק״ לכם ואם תביעו חוסר עניין יעזבו אתכם לנפשכם). בכל מקרה, שווה תמיד שתפקחו את העיניים שלכם כי גם במקומות הבטוחים ביותר יש יוצא מן הכלל.
בנוסף, ולמרות שזה כבר הודגש בכתבה, חשוב שתדעו שהשקט והשלווה בטגנגה הם עניין מאוד חשוב למקומיים כאן – ישראלים רבים שמגיעים לקולומביה מחליטים שזה הזמן והמקום לפרוק עול וחושבים שכל העולם שייך להם! תירגעו עם אווירת הפינקה והקאסות, ותבינו שטגנגה היא לא המקום לחיי הוללות ולסמים ברחובות.
למרות שתרבות הסמים בקולומביה מפותחת מאוד ואי אפשר להתעלם ממנה – קחו בחשבון שיש כאן גם מקומיים ובעיקר תיירים מכל העולם שאתם עשויים לחרב להם את החופשה שלהם. יתרה מזאת, אל תשכחו אף פעם מהיכן הגעתם ושיש לנו כישראלים מוניטין לשמור עליו.
הקולומביאנים אוהבים את התיירים הישראלים ואל תעשו שום דבר שעשוי לשבש בעבור אחרים את הכנסת האורחים החמה שלהם. אף אחד מאיתנו לא רוצה לקרוא בעיתונות מקומית או במחוזות הרשתות החברתיות שישראלים השחיתו, התנהגו כברברים והפכו פיסות גן עדן לבתי זונות.
כתבות מומלצות עבורך על סנטה מרתה
עוד על סנטה מרתה
דילים לסנטה מרתה
לכל הכתבות על סנטה מרתה
ביטוח נסיעות לסנטה מרתה
בירת חבל מגדלנה, העיר סנטה מרתה, הינה עוד אחת מערי החוף בקולומביה. החופים בה יפיפיים, והנופים מ...
מה לעשות בסנטה מרתה
כל המידע על סנטה מרתה